CELEX: 32021D0762
Language: lv
Date: 2021-05-06 00:00:00
Title: Komisijas Īstenošanas lēmums (ES) 2021/762 (2021. gada 6. maijs), ar ko tiek pagarināts pasākums, ar kuru Īrijas Lauksaimniecības, pārtikas un jūrlietu departaments atļauj piedāvāt tirgū un lietot propān-2-olu saturošus cilvēka higiēnai paredzētus biocīdu produktus saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2021) 3127) (Autentisks ir tikai teksts angļu valodā)

10.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 162/50
               
            
         KOMISIJAS ĪSTENOŠANAS LĒMUMS (ES) 2021/762
         (2021. gada 6. maijs),
         ar ko tiek pagarināts pasākums, ar kuru Īrijas Lauksaimniecības, pārtikas un jūrlietu departaments atļauj piedāvāt tirgū un lietot propān-2-olu saturošus cilvēka higiēnai paredzētus biocīdu produktus saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
         
            
               (izziņots ar dokumenta numuru C(2021) 3127)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     Īrijas Lauksaimniecības, pārtikas un jūrlietu departaments (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu 2020. gada 18. septembrī pieņēma lēmumu atļaut līdz 2021. gada 16. martam piedāvāt tirgū un lietot propān-2-olu saturošus cilvēka higiēnai paredzētus biocīdu produktus (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. Kā profilaktisku pasākumu pret Covid-19 izplatīšanos un kā alternatīvu roku mazgāšanai ar ziepēm un ūdeni Pasaules Veselības organizācija (PVO) ieteikusi izmantot roku dezinfekcijas līdzekļus uz spirta bāzes.
                  
               
                     (3)
                  
                  
                     Pēc PVO ieteiktās formulas izgatavots preparāts uz propān-2-ola bāzes kā aktīvo vielu satur propān-2-olu. Propān-2-ols ir apstiprināts lietošanai 1. produkta veida (cilvēka higiēnai paredzētos) biocīdu produktos, kas definēti Regulas (ES) Nr. 528/2012 V pielikumā.
                  
               
                     (4)
                  
                  
                     Kopš Covid-19 pandēmijas uzliesmojuma Īrijā ir ārkārtīgi liels pieprasījums pēc dezinfekcijas līdzekļiem; tas izraisījis nepieredzētu šādu produktu deficītu Īrijas tirgū. Īrijā Covid-19 rada nopietnu sabiedrības veselības apdraudējumu, un pietiekams daudzuma dezinfekcijas līdzekļu ir būtiski svarīgi minētās slimības izplatības kontrolei.
                  
               
                     (5)
                  
                  
                     Saskaņā ar pasākuma nosacījumiem uzņēmumiem, kas vēlas šādus produktus piedāvāt tirgū, jāiesniedz kompetentajai iestādei informācija par produktu, un tā lemj, vai piešķirt atļauju minēto produktu piedāvāšanai tirgū.
                  
               
                     (6)
                  
                  
                     2021. gada 5. februārī Komisija no kompetentās iestādes saņēma pamatotu pieprasījumu pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pieprasījums tika pamatots ar bažām, ka Covid-19 varētu apdraudēt sabiedrības veselību arī pēc 2021. gada 16. marta, un to, ka Covid-19 radīto apdraudējumu ierobežošanas nolūkā ir būtiski svarīgi tirgū atļaut vēl citus dezinfekcijas produktus.
                  
               
                     (7)
                  
                  
                     Saskaņā ar kompetentās iestādes sniegto informāciju pieprasījums pēc cilvēka higiēnai paredzētiem dezinfekcijas produktiem joprojām ir ārkārtīgi liels, jo Īrijā turpinās saslimstība ar Covid-19.
                  
               
                     (8)
                  
                  
                     Kompetentā iestāde ir mudinājusi visus uzņēmumus, kuri piedāvājuši savus produktus tirgū minētā pasākuma satvarā, pēc iespējas ātrāk pieprasīt produkta atļauju parastajā kārtībā, lai līdz minimumam samazinātu produktu tirdzniecības pārtraukumus. Daži uzņēmumi iesniedza pieteikumu, lai saviem produktiem saņemtu valsts atļauju. Tomēr pieteikumu novērtēšanai ir vajadzīgs ievērojams laiks.
                  
               
                     (9)
                  
                  
                     Tā kā Covid-19 turpina apdraudēt sabiedrības veselību un šādu apdraudējumu Īrijā nevar pienācīgi ierobežot, ja tirgū nav atļauti citi dezinfekcijas produkti, ir lietderīgi atļaut kompetentajai iestādei pasākumu pagarināt.
                  
               
                     (10)
                  
                  
                     Pasākuma termiņš beidzās 2021. gada 17. martā, tāpēc šim lēmumam vajadzētu būt ar atpakaļejošu spēku.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īrijas Lauksaimniecības, pārtikas un jūrlietu departaments var pagarināt atļauju piedāvāt tirgū un lietot propān-2-olu saturošus cilvēka higiēnai paredzētus biocīdu produktus līdz 2022. gada 18. septembrim.
         
         
            2. pants
            Šis lēmums ir adresēts Īrijas Lauksaimniecības, pārtikas un jūrlietu departamentam.
            To piemēro no 2021. gada 17. marta.
         
         
            Briselē, 2021. gada 6. maijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.